CELEX: 32016R0217
Language: sk
Date: 2016-02-16 00:00:00
Title: Nariadenie Komisie (EÚ) 2016/217 zo 16. februára 2016, ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), pokiaľ ide o kadmium (Text s významom pre EHP)

17.2.2016   
            
            
               SK
            
            
               Úradný vestník Európskej únie
            
            
               L 40/5
            
         NARIADENIE KOMISIE (EÚ) 2016/217
   zo 16. februára 2016,
   ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), pokiaľ ide o kadmium
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 68 ods. 1,
   keďže:
   
               (1)
            
            
               V položke 23 prílohy XVII k nariadeniu (ES) č. 1907/2006 sa zakazuje používanie kadmia a jeho zlúčenín v náterových farbách s kódmi [3208] [3209], s výnimkou náterových farieb na báze zinku. Toto obmedzenie sa však nevzťahuje na uvádzanie náterových farieb s obsahom kadmia na trh.
            
         
               (2)
            
            
               V novembri 2012 požiadala Komisia Európsku chemickú agentúru (ďalej len „agentúra“), aby pripravila dokumentáciu podľa prílohy XV s cieľom rozšíriť existujúce obmedzenie týkajúce sa uvádzania takýchto náterových farieb s obsahom kadmia presahujúcim určitú koncentráciu na trh.
            
         
               (3)
            
            
               Výbor agentúry pre hodnotenie rizík prijal 9. septembra 2014 na základe konsenzu k stanovisko, že takáto zmena existujúcej položky by uľahčila presadzovanie práva a potvrdil, že nebude potrebné žiadne ďalšie posúdenie rizík, ktoré predstavuje kadmium v náterových farbách.
            
         
               (4)
            
            
               Výbor agentúry pre sociálno-ekonomickú analýzu prijal 25. novembra 2014 na základe konsenzu stanovisko, v ktorom uvádza, že navrhnuté zmeny existujúceho obmedzenia sú primerané, pretože nebudú výrobcom, dovozcom a spotrebiteľom spôsobovať dodatočné náklady na dosiahnutie súladu, ale zlepší sa nimi vykonateľnosť tohto obmedzenia.
            
         
               (5)
            
            
               Pre orgány presadzovania je jednoduchšie monitorovať a kontrolovať uvádzanie na trh ako používanie. Okrem toho sa zavedením koncentračného limitu jasne stanovuje, že nezámerná prítomnosť kadmia v náterových farbách ako nečistoty pod stanoveným limitom nebude mať za následok porušenie týchto obmedzení.
            
         
               (6)
            
            
               Uskutočnili sa konzultácie s fórom na výmenu informácií o presadzovaní právnych predpisov o chemikáliách a jeho odporúčania sa zohľadnili.
            
         
               (7)
            
            
               Nariadenie (ES) č. 1907/2006 by sa preto malo zodpovedajúcim spôsobom zmeniť.
            
         
               (8)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
            
         PRIJALA TOTO NARIADENIE:
   Článok 1
   Príloha XVII k nariadeniu (ES) č. 1907/2006 sa týmto mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. februára 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 396, 30.12.2006, s. 1.
   
      PRÍLOHA
      V položke 23 stĺpci 2 prílohy XVII k nariadeniu (ES) č. 1907/2006 sa bod 2 nahrádza takto:
      
         
                     „Kadmium
                     CAS číslo 7440-43-9
                     EC číslo 231-152-8 a jeho zlúčeniny
                  
                  
                     
                                 2.
                              
                              
                                 Nesmie sa používať ani uvádzať na trh v náterových farbách s kódmi [3208] [3209], ak je koncentrácia (vyjadrená ako Cd kov) rovná alebo vyššia ako 0,01 hmotnostného %.
                                 V náterových farbách s kódmi [3208] [3209] s obsahom zinku vyšším ako 10 hmotnostných % náterovej farby nesmie byť koncentrácia kadmia (vyjadrená ako Cd kov) rovná alebo vyššia ako 0,1 hmotnostného %.
                                 Natierané výrobky sa nesmú uvádzať na trh v prípade, že je koncentrácia kadmia (vyjadrená ako Cd kov) rovná alebo vyššia ako 0,1 hmotnostného % náterovej farby na natieranom výrobku.“